高藤州六觀堂
作者：晁說之
朝代：宋

paragraphs: 曾子三省予未能，夫君六觀何自入。
天台敖我三觀妙，君又三之彌有得。
露下聚散俱已空，電出有無仍不實。
一世假夢暫踟蹰，萬緣托幻聊戲劇。
澄淵泡起不離中，端形影見無差忒。
兹惟一心之所發，邈乎此心近不識。
更須止之艮爲山，隨其觀處離非日。
與君相遇紫陌邊，不謂我言無不急。
君方度嶺駕朱輅，我言之外何所識。